Մինո Ռայոլա

Մինո (Կարմինե) Ռայոլա (, ), իտալական ծագումով հոլանդացի ֆուտբոլային գործակալ։ Հայտնի էր որպես մի շարք հայտնի ֆուտբոլիստների, մասնավորապես` Զլատան Իբրահիմովիչի, Պոլ Պոգբայի, Մարիո Բալոտելլիի, Հենրիխ Մխիթարյանի, Ռոմելու Լուկակուի, Բլեյզ Մատուիդիի և այլոց գործակալ։ Ապրում էր Ամստերդամում։

Կենսագրություն 
Ծնվել է 1967 թվականին` իտալական Նոչերա Ինֆերիորե քաղաքում։ 1968 թվականին ծնողների հետ տեղափոխվել է նիդերլանդական Հառլեմ քաղաք։ Աշխատել է իր ծնողների հառլեմյան իտալական ռեստորանում։ 22 տարեկանում սկսել է աշխատել տեղի «Հառլեմ» ակումբի մենեջմենթում։ Այդ ակումբում նաև փորձել է հանդես գալ որպես ֆուտբոլիստ։

1990-ականների սկզբին սկսեց աշխատել ֆուտբոլային գործակալ` Sports Promotions ընկերությունում։ Աշխատելով այս ընկերությունում` 1992 թվականին նա զբաղվել է Բրայան Ռոյի «Այաքսից» «Ֆոջա» կատարված տրանսֆերով, 1993 թվականին նրա ղեկավարությամբ իրականացան Վիմ Յոնկի և Դենիս Բերգկամպի տեղափոխությունները «Այաքսից» «Ինտեր», ինչպես նաև Մարսիանո Վինկի տրանսֆերը «Այաքսից» «Ջենոա»։ Հետագայում նա լքեց Sports Promotions ընկերությունը և դարձավ ինքնուրույն գործակալ։ Որպես անկախ գործակալ նրա առաջին խոշոր տրանսֆերը դարձավ Պավել Նեդվեդի տեղափոխությունը Պրահայի «Սպարտայից» Հռոմի «Լացիո»։

Աշխարհի ամենահայտնի և ազդեցիկ ֆուտբոլային գործակալներից մեկն էր։

Տիրապետել է յոթ լեզվի։

2016 թվականի ամռանը մեկ ամսում Պոլ Պոգբայի, Զլատան Իբրահիմովիչի և Հենրիխ Մխիթարյանի դեպի «Մանչեսթեր Յունայթեդ» տեղի ունեցած տրանսֆերներից վաստակել է ավելի քան 30 մլն դոլար

Գործակալը կարող էր ավելի շատ վաստակել, եթե կարողանար «Յուվենտուսին» վաճառել Բլեյզ Մատուիդիին, որը շատ մոտ էր տեղափոխվելուն, սակայն, ի վերջո, մնաց ՊՍԺ-ում։

2019 թվականի մայիսին սկզբում Իտալիայի ֆուտբոլի ֆեդերացիան, ապա և ՖԻՖԱ-ն Ռայոլային երեք ամսով զրկեցին ֆուտբոլային գործունեությունից։

2022 թվականի ապրիլի 28-ին մի շարք լրատվամիջոցներում հայտնվեց տեղեկություն Ռայոլայի մահվան մասին, որն ավելի ուշ հերքեցին նրա ներկայացուցիչները։ Սակայն արդեն 2022 թվականի ապրիլի 30-ին այդ տեղեկությունը պաշտոնապես հայտարարեց նրա ընտանիքը։

Ծանոթագրություններ

Հղումներ 
 Գործակալի էջը Transfermarkt.com կայքում  

Ֆուտբոլային գործակալներ